钦定古今图书集成/明伦汇编/官常典/第788卷 > 王子融
## 钦定古今图书集成/明伦汇编/官常典/第788卷 > 王子融

按《宋史王曾传》：“曾弟子融，字熙仲，初以曾奏，为将作
监主簿。大中祥符进士及第，累迁太常丞，同知礼院。
献所为文，召试直集贤院。尝论次国朝以来典礼因
革，为《礼阁新编》，上之，以其书藏太常。权三司度支盐
铁判官任布请铸大钱，行之京城，三司使程琳集官
议，子融曰：‘今军营半在城外，独行大钱城中，可乎’？事”
遂寝。权同纠察刑狱，知河阳。又集五代事为《唐馀录》
六十卷以献，进直龙图阁，累迁太常少卿，权判大理
寺。乃取谳狱轻重可为准者，类次以为断例。拜天章
阁待制、尚书吏部郎中、知荆南。盗张海纵掠襄、邓，至
荆门，子融阅州兵，将迎击之，贼引去。迁右谏议大夫、
知陕州，徙河中府。既而勾当三班院，迁给事中。以尚
书工部侍郎、集贤院学士知兖州，不赴，改刑部侍郎
致仕。英宗即位，进兵部。卒。本名皞，字子融。元昊反，请
以“字”为名。性俭啬，街道卒除道，侵子融邸店尺寸地，
至自诣开封府诉之。然教饬子孙，严厉有家法。晚学
佛氏，从僧怀琏游。